Կարմիր քարանձավներ

Կարմիր քարանձավներ կամ Կիզիլ-Կոբա (, ), մի քանի քարանձավներից կազմված համակարգ, որը գտնվում է Ղրիմի լեռներում, Դոլգորուկովի յայլայի ծերպերում, Սիմֆերոպոլի շրջանի Պերեվալնի (Անգարա) գյուղից 3 կմ հեռավորության վրա։ Մուտքը գտնվում է  կոորդինատներում։

Կիզիլ-Կոբան ամենամեծ քարանձավն է Ղրիմում։ Նրա հետազոտված մասի ընդհանուր երկարությունը այս պահին կազմում է մոտ 25 կմ, մակերեսը՝ 64000 մ², ծավալը՝ 270000 մ³, բարձրությունների տարբերությունը՝ 275 մ։ Առանձին սրահների երկարությունը կազմում է 70 - 80 մ, բարձրությունը մինչև 145 մ (Աղավնիների անձրևի սրահ)։ Ներքևի հարկերի միջին ջերմաստիճանն է 8,1 — 9,0 °C։ Այստեղ կան մի քանի քարանձավներ, իրար հետ նրանք կազմում են բարդ լաբիրինթոս, որը բաղկացած է վեց հարկերից, այդ պատճառով քարանձավի այցելությունը թույլատրվում է միայն ուղեկցողների հետ միասին։

Առաջին հարկով հոսում է ստորերկրյա Կիզիլկոբինկա գետը։ Քարանձավում կան լճեր, ջրվեժներ և սիֆոններ։ Այս քարանձավում է գտնվում Եվրոպայում հայտնի ամենամեծ ստալակտիտներից մեկը։ Նրա երկարությունն է մոտ 8 մետր, իսկ տարիքը գնահատվում է մոտ 8000 տարի։

Քարանձավը ստեղծվել է Կիզիլկոբինկա գետի միջոցով, որը արտահոսելով քարանձավից առաջացնում է Սու-Ուչկան ջրվեժը։

Կիզիլ-Կոբան հայտնի է որպես հնէաբանության կոթող։ Այստեղ, մոտ 2,5 հազար տարի առաջ ապրել են մարդիկ, որոնց գիտնականները հատկացնում են այսպես կոչված, կիզիլկոբայան մշակույթին (կիմերացիների հնարավոր հետնորդներ)։

1989 թվականից քարանձավում գործում է էքսկուրսիոն ուղի, որի երկարությունը կազմում է 500 մ։

Այս պահին քարանձավի ակտիվ հետազոտությունները կատարվում են Ուկրաինական սպելեոլոգիական ասոցիացիայի և Ռուսական աշխարհագրական միության համատեղ ծրագրով։

Պատկերասրահ

Արտաքին հղումներ 
 Ա. Ա. Շչեպինսկի, «Կարմիր քարանձավներ» (գիտահանրամատչելի նկարագիր և ուղեցույց, 1987) 
 Ճանապարհորդություններ - Կարմիր քարանձավ (տեղեկություններ, լուսանկար) 

Ղրիմի քարանձավներ
Կարստային քարանձավներ
Ղրիմի տեսարժան վայրեր